На основу члана 99. Закона о планирању и изградњи („Службени гласник РС“, бр. 72/2009, 81/2009-испр., 64/2010-одлука УСРС, 24/2011, 121/212, 42/2013-одлука УСРС, 50/2013-одлука УСРС, 98/2013-одлука УСРС, 132/2014, 145/2014, 83/2018, 31/2019, 37/2019-др.закон, 9/2020, 52/2021,462/2023), члана 26. став 1.тачка 3. и члана 27.став 2. Закона о јавној својини („Службени гласник РС“, бр.72/2011, 88/2013, 105/2014, 104-2016-др.закон, 108/2016, 113/2017, 95/2018, 153/2020,94/2024) и чланова 15. и 40. Статута општине Гаџин Хан („Службени лист града Ниша“, бр. 10/19, 101/19,89/22,69/24),

Скупштина општине Гаџин Хан, на седници одржаној дана 19.фебруара 2025. године, доноси следећу:

ОДЛУКУ

О ПРЕДЛОГУ ВЛАДИ РЕПУБЛИКЕ СРБИЈЕ

ДА ДОНЕСЕ ОДЛУКУ О ПРЕНОСУ ПРАВА ЈАВНЕ СВОЈИНЕ

НА ОБЈЕКТУ И ЗЕМЉИШТУ ИЗ ЈАВНЕ СВОЈИНЕ РЕПУБЛИКЕ СРБИЈЕ У ЈАВНУ СВОЈИНУ ОПШТИНЕ ГАЏИН ХАН

Члан 1.

ПРЕДЛАЖЕ СЕ Влади Републике Србије да донесе Одлуку о додели **објекта и земљишта** на к.п.бр. **2243/2 КО Заплањска Топоница** у општини Гаџин, који су у јавној својини Републике Србије, односно о преносу права јавне својине из јавне својине Републике Србије у јавну својину општине Гаџин Хан, без накнаде, **за потребе** **Предшколске установе „Прва радост“ Гаџин Хан, као и функционисања месне канцеларије и месне заједнице Заплањска Топоница.**

Члан 2.

Предмет ове Одлуке представљају објекат и земљиште и то :

на **к.п.бр. 2243/2 КО Топоница у Гаџином Хану**: земљиште укупне површине 3518 м2 -од тога 640 м2 земљиште под зградом и 2878 м2 земљиште уз зграду и објекат број 1 - остале зграде, површине 640 м2.

Члан 3.

Разлози за пренос права својине на земљишту и објектима огледају се у следећем :

На к.п.бр. 2243/2 КО Топоница у Гаџином Хану, коју чине објекат некадашњег Задружног дома, у којој је деценијама смештена испостава Предшколске установе „Прва радост“ Гаџин Хан, просторије месне заједнице и месне канцеларије Заплањска Топоница, као и парковска површина око објекта, који се налазе у самом центру Заплањске Топонице, те захтевају хитно решавање проблема енергетске ефикасности, проширење смештаја деце и уређење дворишта.

Заплањска Топоница је село са великим бројем становника „моравског“ дела наше општине, са великим бројем деце, па због интензивног бављења пољопривредом и рада у околним фабрикама , општина Гаџин Хан сматра неопходним пружање подршке у погледу смањења економске цене подизања детета и усклађивања рада и родитељства, кроз достизање неопходних стандарда за потребе јасленог узраста и старијих група деце.

**Општина Гаџин Хан жели да инвестира у овај објекат, кроз адаптацију фасаде, замену столарије, јачање крова и грејног система, али и у неопходно проширење смештајног капацитета деце , што је и до сада чинила, али на нивоу скромније адаптације објекта.**

Парковску површину треба уредити и прилагодили деци и старијим суграђанима, постављањем мобилијара и других садржаја за одмор и рекреацију, обзиром да је то једина парковска површина у центру села.

Сви наведени разлози за пренос права својине општини Гаџин Хан осим што доприносе развоју локалне инфраструктуре, представљају огромну подршку запосленим родитељима.

Члан 4.

Општина Гаџин Хан прихвата све додељене објекте и земљиште к.п.бр. 2243/2 КО Топоница у Гаџином Хану у свему као у члану 2. ове Одлуке, без накнаде, у складу са важећим законским прописима.

Члан 5.

Ова Одлука ступа на снагу 8 дана од дана доношења, а доставља се Влади Републике Србије ради поступања по истој.

Број: 06-22/25-II

У Гаџином Хану, дана 19.фебруара 2025.године.

СКУПШТИНА ОПШТИНЕ ГАЏИН ХАН

ПРЕДСЕДНИК

Славиша Ивковић,с.р